Hvis du frygter, at dine følsomme helbredsoplysninger ender til offentligt skue i Rigsarkivet, så kan du ånde lettet op.

Rigsarkivet har nemlig ikke lov til at kræve en kopi af den omdiskuterede, ulovlige patientdatabase, DAMD.

Sådan tolker i hvert fald den nystiftede forening, Patientdataforeningen, det svar, den netop har modtaget fra Kulturministeriet.

Det giver et klart grundlag for, at regionen kan slette den ulovlige del af databasen uden problemer Eigil Lego Andersen, advokat, Patientdataforeningen

Forening: Kan slette uden problemer

Databasen ligger hos Region Syddanmark, men Rigsarkivet blokerer for, at oplysningerne kan slettets.

Men nu er der ikke noget til hinder for, at regionen trykker på 'delete', mener Eigil Lego Andersen, der er advokat for græsrodsforeningen Patientdataforeningen.

- Det giver et klart grundlag for, at regionen kan slette den ulovlige del af databasen uden problemer, siger Eigil Lego Andersen.

Ønskede at slette data

I december kom det frem, at personfølsomme helbredsoplysningere, er indsamlet ulovligt til databasen DAMD. Region Syddanmark var faktisk klar til at slette samtlige ulovlige oplysninger, men Rigsarkivet vil bevare oplysningerne og en kopi af databasen.

Region Syddanmark vil nu bede Datatilsynet og Rigsarkivet om at forholde sig til svaret fra Kulturministeriet, siger sundhedsdirektør Jens Elkjær.

- Vi har jo tidligere tilkendegivet, at vi ønskede at slette de her data, men vi skal jo være sikre på, at vi har lovgrundlaget for det, forklarer Jens Elkjær.

Kan det hele slettes?

Ifølge Jens Elkjær er de følsomme oplysninger i sikkerhed hos regionen. Og den enkelte borger kan stadig bede om at få slettet sine egne oplysninger.

- Spørgsmålet er, om vi kan slette samtlige data. Det er det, vi skal have afklaret, fortæller Jens Elkjær.

Enestående mulighed

Ifølge græsrodsforeningen, Patientdataforeningen, er vejen dog banet for at slette de ulovligt indsamlede helbredsoplysninger om danskerne.

Og tøver Region Syddanmark, er der en risiko for, at sletningen ikke kan gennemføres, mener advokat for Patientdataforeningen, Eigil Lego Andersen.

- Hvis regionen bliver ved med at tøve, og dataene ikke bliver slettet, så kan der næste måned ligge nogle nye regler, og i henhold til disse regler vil rigsarkivaren så kunne modsætte sig sletning.